钦定古今图书集成/明伦汇编/氏族典/第227卷 > 杨弘
## 钦定古今图书集成/明伦汇编/氏族典/第227卷 > 杨弘

按《隋书河间王传》，“弘字辟恶，高祖从祖弟也。祖爱敬，
早卒。父元孙，少孤，随母郭氏养于舅族。及武元皇帝
与周太祖建义关中，元孙时在邺下，惧为齐人所诛，
因假外家姓为郭氏。元孙死，齐为周所并。弘始入关，
性明悟，有文武干略，数从征伐，累迁开府仪同三司。
高祖为丞相，委以心腹。高祖诣周赵王宅，将及于难”，
弘以卫高祖。寻加上开府，赐爵永康县公。及上受禅，
拜大将军，进爵郡公。其年，立为河间王，拜右卫大将
军。岁馀，进授柱国，出拜宁州总管，进位上柱国。弘在
州，治尚清净，甚有恩惠。后数载，征还京师。未几，拜蒲
州刺史。在官十馀年，风教大洽。炀帝嗣位，征还，拜太
子太保。岁馀薨。大业六年，追封郇王。